সুপ্রিয় আল আমিন ভাই, ইসলামী শরীয়ত অনুযায়ী ইমামতীর ক্ষেত্রে সাধারণ মানুষ ও জারজ সন্তানের মাঝে কোন পার্থক্য নাই যদি ইমামতী করার যোগ্যতা তার মধ্যে পাওয়া যায় ও দ্বীনের দিক দিয়ে তার মধ্যে কোন সমস্যা না থাকে। এটাই  সবচেয়ে গ্রহন যোগ্য কথা। যদিও কোন কোন মাযহাব অনুযায়ী জারজ সন্তানের ইমামতী করা মাকরূহ বলা হয়েছে। কিন্তু দলীলের আলোকে তা সঠিক নয়। অনুরূপভাবে ইসলামের কোন কাজই তার জন্য নিষিদ্ধ নয়। কারণ:  ১) ইসলামের দৃষ্টিতে একজন মানুষকে আল্লাহভীরুতা, পরহেযগারীতা, আমল ও যোগ্যতার আলোকে বিচার করা হয়। বংশ মর্যাদা মূল বিবেচ্য নয়। বংশ-গোত্র শুধু মানুষের পারস্পারিক পরিচয়ের জন্য।  যেমন আল্লাহ তায়ালা বলেন:  وَجَعَلْنَاكُمْ شُعُوبًا وَقَبَائِلَ لِتَعَارَفُوا ۚ إِنَّ أَكْرَمَكُمْ عِندَ اللَّـهِ أَتْقَاكُمْ তোমাদেরকে বিভিন্ন  জাতি ও গোত্রে বিভক্ত করেছি, যাতে তোমরা পরস্পরে পরিচিতি হও। নিশ্চয় আল্লাহর কাছে সে-ই সর্বাধিক সম্ভ্রান্ত যে সর্বাধিক পরহেযগার। সূরা হুজুরাত: ১৩)  ২) ইসলামে আলোকে একজনের অপরাধ আরেকজন বহন করবে না। জারজ সন্তানের পিতা-মাতার অপরাধ সন্তান বহন করবে না। যেমন আল্লাহ তায়ালা বলেন:وَلَا تَكْسِبُ كُلُّ نَفْسٍ إِلَّا عَلَيْهَا ۚ وَلَا تَزِرُ وَازِرَةٌ وِزْرَ أُخْرَىٰ  যে ব্যক্তি কোন গোনাহ করে, তা তারই দায়িত্বে থাকে। কেউ অপরের বোঝা বহন করবে না।(সূরা: আনআম: ১৬৪)  আয়েশা (রা.) বলেন: ((ليس عليه من وزر  أبويه شيئ অর্থাৎ পিতা-মাতার অপরাধ সন্তানের উপর বর্তাবে না।(সুনান বায়হাকী, অনুচ্ছেদ: যিনার সন্তান প্রসঙ্গ)  ৩) নবী সাল্লালাহু আলাইহি ওয়া সাল্লাম বলেন: يؤم القوم أقرأهم لكتاب الله অর্থাৎ: ইমামতি করবেন সেই ব্যক্তি যে আল্লাহর কিতাব সব চেয়ে ভালো পাঠ করত পারে । (সহীহ মুসলিম, অনুচ্ছেদ: ইমামতির সব চেয়ে বেশি হকদার কে?)  আশা করি উত্তর পেয়েছেন। আল্লাহ আপনাকে ভাল রাখুন।